Diari Oficial de la Generalitat Valenciana


Sumari del DOGV 7058, del 02-07-2013 (2013/6943)

ORDE 70/2013, de 28 de juny, de la Conselleria d'Educació, Cultura i Esport, per la qual es convoca el programa experimental Club dels Deures a desenrotllar en els centres docents sostinguts amb fons públics, d'Educació Primària, de la ciutat de Castelló de la Plana.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7058

Data del DOGV
:   02-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/6943


Data del document
:   28-06-2013

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

ORDE 70/2013, de 28 de juny, de la Conselleria d'Educació, Cultura i Esport, per la qual es convoca el programa experimental Club dels Deures a desenrotllar en els centres docents sostinguts amb fons públics, d'Educació Primària, de la ciutat de Castelló de la Plana. [2013/6943]  
La Llei Orgànica 2/2006, de 3 de maig, d'Educació (BOE 106, 04.05.2006), assenyala en el preàmbul que la responsabilitat de l'èxit escolar de l'alumnat no sols recau sobre l'alumnat individualment considerat, sinó també sobre les seues famílies, el professorat, els centres docents, les administracions educatives i, en última instància, sobre la societat en el seu conjunt, responsable última de la qualitat del sistema educatiu.  
En línia amb les directrius de la Comissió Europea (CE) en el seu propòsit de reduir l'abandó escolar primerenc i fomentar l'èxit escolar, es considera que una millor cooperació amb tots els estaments implicats en l'educació és, a més, una forma eficaç d'ajudar l'alumnat en situació de risc.  
Des d'estes consideracions, la Conselleria d'Educació, Cultura i Esport, dins de les accions iniciades en el Pla de Xoc contra el Fracàs Escolar, posa en marxa el Club dels Deures, com a programa experimental dirigit als centres educatius sostinguts amb fons públics d'Educació Primària de la ciutat de Castelló de la Plana per al curs acadèmic 2013-2014, que té per objectiu implementar, estudiar i avaluar l'impacte que la col·laboració i implicació del voluntariat social té a l'hora de reforçar l'educació i l'èxit educatiu de l'alumnat.   
  
Per a la posada en marxa d'este programa experimental, la Conselleria d'Educació, Cultura i Esport, per mitjà de la present orde, crea la borsa del voluntariat per al Club dels Deures, tenint en compte el que establix la Llei 4/2001, de 19 de juny, del Voluntariat (DOGV núm. 4026, 21.06..2001), que definix el voluntari en l'article 5 com a tota persona física que, per lliure determinació, sense percebre contraprestació ni existir obligació o deure jurídic, realitza qualsevol de les activitats previstes en la dita llei. Els articles 6, 7 i 8 d'esta llei reconeixen els drets, deures i incompatibilitats del voluntariat respectivament.  
  
Per tot això, fent ús de la facultat conferida per l'article 28.e de la Llei 5/1983, de 30 de desembre, del Consell, en relació amb l'article 10 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport (DOCV 6929, 24.12.2012), i vista la proposta de la directora general d'Innovació, Ordenació i Política Lingüística de data 18 de juny de 2013, i de conformitat amb esta, i una vegada complits els tràmits procedimentals pertinents,  
  
ORDENE  
  
Primer. Objecte i àmbit  
Constituïx l'objecte d'esta orde la convocatòria i regulació del programa experimental Club dels Deures, dirigit principalment a l'alumnat de quart curs d'Educació Primària durant el curs 2013-2014 de centres docents sostinguts amb fons públics, de la ciutat de Castelló de la Plana, conforme a les bases establides en els annexos I, II i III d'esta orde  
  
  
Segon. Objectiu i matèries  
1. Este programa experimental té com a objectiu implementar i avaluar l'impacte que la implicació i col·laboració del voluntariat social té a l'hora de reforçar l'educació i l'èxit educatiu de l'alumnat  
  
2. Per a això, el personal voluntari que ho desitge i siga seleccionat per a participar en el programa experimental, proporcionarà ajuda i reforç educatiu fora de l'horari lectiu a l'alumnat de 4t d'Educació Primària, tant a l'hora de completar les tasques encomanades pels seus professors i professores durant el període lectiu, com reforçant les àrees de matemàtiques i llengües.  
  
Tercer. Descripció del programa  
1. En el marc del programa experimental Club dels Deures, es constituiran en els centres autoritzats grups d'estudi integrats per personal voluntari de la borsa del voluntariat del Club dels Deures, i per l'alumnat que siga autoritzat a participar-hi per son pare, mare o tutor legal.   
  
2. El programa experimental es desenrotllarà des de l'1 d'octubre de 2013 fins al 31de maig de 2014, en horari no lectiu, en les dos hores a la setmana que establisca el centre escolar.  
3. Els grups d'estudi estaran compostos per un voluntari responsable i per un mínim de 5 i un màxim de 15 alumnes del centre autoritzat.  
  
4. La Direcció General d'Innovació, Ordenació i Política Lingüística designarà un coordinador general del programa experimental d'entre els seus tècnics.  
5. En cada centre educatiu, el coordinador general designarà un voluntari coordinador del programa en el centre, amb el seu consentiment.   
  
Quart. Creació de la borsa del voluntariat del Club dels Deures  
1. Podrà incorporar-se a la borsa del voluntariat del Club dels Deures tota persona física que, de manera desinteressada i altruista, es comprometa a participar en el programa experimental per a impartir activitats de reforç de l'estudi de l'alumnat en les àrees de matemàtiques i llengües, a fi de millorar els seus resultats acadèmics.  
2. El personal voluntari haurà d'estar en possessió del títol de llicenciat o de grau equivalent en qualsevol àrea, o estar en el moment de la publicació de la convocatòria cursant estudis per a l'obtenció del títol de Mestre o títol de grau corresponent.   
3. La inscripció en la borsa s'articularà a través de la presentació del model d'inscripció que apareix en l'annex V d'esta orde.  
4. Una vegada inscrit en esta borsa, la participació del voluntariat en este programa experimental es regularà d'acord amb el procediment establit en l'annex II   
   
Quint. Aprovació de les bases de la convocatòria  
S'aproven les bases per les quals es regix la present convocatòria, així com els corresponents models de documentació:  
a) Annex I: Bases de regulació del programa experimental Club dels Deures per als centres docents   
b) Annex II: Bases de regulació del programa experimental Club dels Deures per al personal voluntari   
c) Annex III: Bases de regulació del programa experimental Club dels Deures per a les mares, pares o tutors legals de l'alumnat.  
d) Annex IV: Model de sol·licitud dels centres docents que vullguen participar en el programa experimental Club dels Deures.  
e) Annex V: Model de sol·licitud d'inclusió en la borsa del voluntariat Club dels Deures.  
f) Annex VI: Model de sol·licitud/autorització de les famílies de l'alumnat que desitgen que els seus fills o filles participen en el programa experimental Club dels Deures.  
  
Sext. Coordinador general del programa  
1. La Direcció General d'Innovació, Ordenació i Política Lingüística designarà un coordinador general del programa experimental d'entre els seus tècnics.  
2. El coordinador general del programa experimental formarà part de la Comissió de Seguiment.  
3. Exercirà les funcions següents:  
a) Difondre i impulsar el programa experimental Club dels Deures  
  
b) Designar el voluntari coordinador de cada centre educatiu participant, amb el seu consentiment.   
c) Coordinar l'actuació del voluntari coordinador.  
d) Centralitzar les incidències que els voluntaris coordinadors li traslladen.  
e) Resoldre totes aquelles qüestions organitzatives que sorgisquen al llarg de l'execució del programa experimental, o si és el cas, notificar-les a la Comissió de Seguiment del Club dels Deures, per al seu debat i resolució.  
f) Una vegada iniciat el desenrotllament del programa experimental, adoptarà les mesures necessàries per al seu correcte desenrotllament, entre les quals estarà la de solucionar la cobertura de les baixes puntuals del personal voluntari i de la falta d'assistència continuada de l'alumnat dels grups d'estudi.  
g) Elaborar la memòria final del programa del curs escolar 2013-2014, i remetre-la a la Direcció General d'Innovació, Ordenació i Política Lingüística.  
  
Sèptim. Funcions del voluntari coordinador  
Les funcions del voluntari coordinador seran les següents:  
a) Supervisar les activitats dels voluntaris del centre del qual és coordinador.  
b) Centralitzar les incidències que es registren en el centre educatiu en relació amb el programa experimental.  
c) Assumir la intermediació entre els voluntaris del centre i el coordinador general del programa.  
d) Elaborar una memòria del programa experimental en el seu centre, i elevar-la al coordinador general.  
  
Octau. Comissió de Seguiment del programa experimental  
1. Als efectes previstos en esta orde, es constituirà una Comissió de Seguiment que realitzarà l'estudi, valoració i proposta d'autorització del programa experimental als centres sol·licitants. Així mateix, realitzarà la proposta d'assignació del personal voluntari i de l'alumnat participant en els grups d'estudi, que elevarà a l'òrgan instructor del programa experimental.  
2. El titular de la Subdirecció General d'Innovació i Qualitat Educativa, com a òrgan instructor, facilitarà la tramitació del procediment d'autorització del programa i de selecció i assignació de voluntaris i de constitució dels grups d'estudi en els centres educatius.   
  
3. La Comissió de Seguiment del Club dels Deures estarà integrada per:  
a) El titular del Servici d'Innovació i Qualitat, que actuarà com a president.  
b) El coordinador general del programa Club dels Deures.  
c) Un funcionari o funcionària que preste els seus servicis en la Subdirecció General de Centres Docents de la Direcció General de Centres Docents i Personal Docent.  
d) Un funcionari o funcionària que preste els seus servicis en la Subdirecció de General d'Ordenació de la Direcció General d'Innovació, Ordenació i Política Lingüística.  
e) Un inspector o inspectora d'Educació, designat per la Inspecció General d'Educació  
f) Un representant de l'Ajuntament de Castelló de la Plana designat pel titular de la seua alcaldia.  
g) Un representant de les confederacions d'AMPA representades en la Mesa de Pares i Mares de la Conselleria d'Educació, Cultura i Esport, triat pels seus representants i entre els seus representants.   
h) Un funcionari o funcionària que preste els seus servicis en el Servici d'Innovació i Qualitat, que actuarà com a secretari o secretària.  
4. Funcions de la Comissió de Seguiment:  
a) Comprovar, en qualsevol moment, l'efectivitat de les actuacions previstes en la present orde, per a la qual cosa podrà demanar del coordinador general del programa i dels voluntaris coordinadors dels centres educatius informes sobre el desenrotllament del programa.  
b) Resoldre les incidències notificades pel coordinador general que sorgisquen en el desenrotllament del programa.  
c) Formular a l'òrgan instructor les successives propostes de resolució que calga per a l'execució del programa.   
5. La Comissió de Seguiment actuarà conforme disposa el capítol II, del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
6. La Comissió de Seguiment podrà delegar les seues funcions en el coordinador general del programa experimental.  
  
Nové. Resolució del programa experimental  
1. La Subdirecció General d'Innovació i Qualitat Educativa, com a òrgan instructor del programa experimental, vist l'informe de la Comissió de Seguiment, elevarà proposta de resolució per a l'autorització, aplicació i execució del programa experimental Club dels Deures a la directora general d'Innovació, Ordenació i Política Lingüística, qui resoldrà esta convocatòria per delegació de la consellera d'Educació, Cultura i Esport.  
2. En el mes de juliol, la Direcció General d'Innovació, Ordenació i Política Lingüística, per delegació de la Conselleria d'Educació, Cultura i Esport, dictarà la resolució d'autorització als centres que hagen sol·licitat la seua participació d'acord amb l'annex I d'esta orde.  
  
Esta resolució es notificarà a les persones interessades, d'acord amb el que preveu l'article 58 i següents de la LRJPAC i amb la Llei 3/2010, de 5 de maig, de la Generalitat, d'Administració Electrònica de la Comunitat Valenciana, per mitjà de la publicació en la pàgina web . Esta publicació substituirà la notificació de conformitat amb el que preveu l'article 59.6.b de la mencionada Llei 30/1992.   
3. En la resolució definitiva del programa experimental, que es dictarà en el mes de setembre, s'autoritzaran els punts següents, a través dels annexos que es detallen a continuació:  
a) Annex I: Relació amb tot el personal voluntari que integra la borsa del voluntariat.  
b) Annex II: Relació dels grups d'estudi que es creen en cada centre autoritzat.  
Esta resolució i el seu annex I es notificarà a les persones interessades, d'acord amb el que preveu l'article 58 i següents de la LRJPAC i amb la Llei 3/2010, de 5 de maig, de la Generalitat, d'Administració Electrònica de la Comunitat Valenciana, per mitjà de la publicació en la pàgina web . Esta publicació substituirà la notificació de conformitat amb el que preveu l'article 59.6.b de la mencionada Llei 30/1992.   
L'annex II de la resolució, on conste la relació de grups d'estudi i la identificació de l'alumnat que els compon a través del NIA (número d'identificació de l'alumne), es remetrà al centre educatiu, a fi que la publique en el seu tauler d'anuncis, i ho notifique a les mares, pares o representants legals per qualsevol mitjà que deixe constància de la seua recepció.  
4. Tota alteració de les condicions tingudes en compte en la resolució d'autorització del programa experimental, podrà donar lloc a la modificació de la dita resolució durant l'execució del programa.   
  
Deu. Criteris de valoració per a la constitució dels grups d'estudi  
  
S'aplicaran, en este orde, els següents criteris de valoració:  
1. Cada grup d'estudi estarà constituït com a mínim per 5 alumnes i, com a màxim, per 15.   
2. Els voluntaris s'assignaran als centres educatius en funció del centre escolar o del districte de preferència indicat en la seua sol·licitud.   
3. La tendència serà que a cada centre autoritzat en la resolució del mes de juliol li siga assignat, com a mínim, un voluntari per dur a terme el programa experimental. Però, si el nombre de centres educatius autoritzats provisionalment és superior al nombre de voluntaris inscrits en la borsa, es donarà preferència per a l'assignació de voluntaris a aquells centres que atenguen alumnat amb necessitats educatives especials o d'acció educativa singular.  
4. En el cas que hi haja una elevada demanda de participació de l'alumnat d'un centre, el coordinador general del programa sol·licitarà informe de l'equip directiu per a la priorització de l'alumnat amb més necessitats de suport.  
  
Onze. Avaluació del programa experimental  
1. Una vegada finalitzat el programa experimental, els voluntaris coordinadors de cada centre educatiu autoritzat elevaran al coordinador general del programa, abans del 15 de juny de 2014, una memòria que permeta acreditar el compliment dels objectius del programa experimental en el centre.   
2. El coordinador general, una vegada estudiades totes les memòries remeses pels voluntaris coordinadors dels centres educatius autoritzats, elaborarà una memòria final del curs escolar 2013-2014, que reflectisca el grau de compliment dels objectius de la present convocatòria, i la remetrà a la Direcció General d'Innovació, Ordenació i Política Lingüística. La memòria contindrà, entre altres, les dades següents:  
a) Les activitats realitzades en el centre educatiu.   
b) El nombre d'alumnes que hi han participat.  
c) Avaluació dels resultats obtinguts.  
d) El grau de satisfacció de la comunitat educativa.  
  
Dotze. Incorporació al Registre Electrònic de la Generalitat  
D'acord amb el que es disposa en la Llei 3/2010, de 5 de maig, de la Generalitat, d'Administració Electrònica de la Comunitat Valenciana; i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, s'incorpora el procediment de regulació del programa experimental Club dels Deures, recollits en esta orde, a l'annex del Decret 18/ 2004, com a procediment susceptible de tramitació a través del Registre Electrònic de la Generalitat.   
  
DISPOSICIONS ADDICIONALS   
  
Primera. Finançament del programa  
La implementació i posterior desplegament d'esta orde no podrà tindre cap incidència en la dotació de tots i cada un dels capítols de gasto assignada a esta conselleria, i en tot cas haurà de ser atés amb els mitjans personals i materials de la conselleria competent en matèria d'educació.  
  
Segona. Instruccions i resolucions  
Es delega en la directora general d'Innovació, Ordenació i Política Lingüística la resolució de la present convocatòria. Igualment, se la faculta per a dictar totes les instruccions i resolucions que calguen per al compliment d'esta orde.  
  
DISPOSICIÓ FINAL  
  
Única  
Esta orde produirà efectes a partir de l'endemà de la publicació en el Diari Oficial de la Comunitat Valenciana.  
  
València, 28 de juny de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
ANNEX I  
Bases de regulació del programa experimental Club dels Deures per a centres docents   
  
Primera. Sol·licituds i termini de presentació dels centres educatius  
  
1. Per a formalitzar la sol·licitud de participació en el programa experimental, el director o titular del centre educatiu sostingut amb fons públics d'Educació Primària de la ciutat de Castelló de la Plana omplirà la sol·licitud que figura en l'annex IV i aportarà un certificat de la direcció del centre en què conste el nom de l'òrgan del centre que ha manifestat el seu acord per a la seua realització. En el cas de centres públics, es requerirà l'aprovació del consell escolar del centre. En el mateix acord, el centre aprovarà l'opció horària per a la seua realització durant el curs escolar.   
2. La sol·licitud de participació s'omplirà utilitzant els mitjans telemàtics facilitats pels servidors d'informació de la Conselleria d'Educació, Cultura i Esport, que es facilitarà en la pàgina web .  
Els centres sol·licitants que no utilitzen la firma electrònica avançada hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, en els llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC).  
Quan es presenten en una oficina de Correus, es farà en sobre obert, perquè el funcionari puga posar en la sol·licitud la data i el segell de correus.  
Quan es tracte d'un centre docent públic de titularitat de la Generalitat, la sol·licitud haurà d'estar firmada pel director o directora del centre. Quan es tracte d'un centre docent sostingut amb fons públics que no siga de la titularitat de la Generalitat, la sol·licitud serà subscrita per qui figure en el Registre de Centres Docents de la Comunitat Valenciana com a titular del centre. En el cas de persones jurídiques, la sol·licitud l'haurà de firmar qui en tinga la representació legal.  
  
3. El termini de presentació de sol·licituds per a participar en el programa experimental, serà de 15 dies hàbils següents a la publicació de la present orde en el Diari Oficial de la Comunitat Valenciana.  
  
Segona. Comissió de Seguiment  
La Comissió de Seguiment esmentada en el punt octau d'esta orde exercirà les funcions que li han estat assignades a tal efecte.  
  
Tercera. Resolució de la convocatòria  
1. La Subdirecció General d'Innovació i Qualitat Educativa, vista la proposta d'autorització d'implementació del programa experimental formulada per la Comissió de Seguiment, formularà una proposta de resolució d'autorització de participació dels centres docents en el programa experimental, i la publicarà en la pàgina web , en el mes de juliol de 2013.   
2. En el mes de setembre, la Direcció General d'Innovació, Ordenació i Política Lingüística resoldrà el nombre de grups d'estudi autoritzats en cada centre educatiu, així com el personal voluntari que els ha estat assignat a cada un. Per a poder optar a la constitució d'un grup d'estudi, el centre educatiu comptarà almenys amb 5 sol·licituds/autoritzacions d'alumnat.  
  
Quarta. Funcions dels centres educatius participants en el programa experimental  
El centre docent que siga autoritzat a participar en el programa experimental assumirà a través del seu director o titular, o persona del claustre en qui delegue, les funcions següents:  
a) Autoritzar l'ús de les instal·lacions del centre educatiu per al desenrotllament del programa.  
b) Informar les mares, pares o tutors legals de l'alumnat del centre que li sol·liciten informació sobre el programa.  
c) Assumir la recepció de les autoritzacions de mares, pares o tutors legals perquè els seus fills o filles participen en el programa, i facilitar-ne còpia al coordinador general del programa, abans del 20 de setembre de 2013   
d) Publicar en el tauler d'anuncis del centre docent la resolució definitiva del personal voluntari assignat al centre i de l'alumnat integrant en cada grup de reforç identificat per mitjà del NIA.  
e) Emetre, a requeriment del coordinador general del programa, un informe de priorització de l'alumnat en la configuració del grup d'estudi, en funció de les necessitats de suport a l'estudi de l'alumnat en el cas que l'elevada demanda de participació així ho requerisca.   
f) Col·laborar amb la Direcció General d'Innovació, Ordenació i Política Lingüística en l'avaluació de l'impacte que tinga el programa en el rendiment escolar de l'alumnat participant.  
  
  
ANNEX II  
Bases de regulació del programa experimental Club dels Deures per al personal voluntari   
  
Primera. Objecte de la participació del personal voluntari  
1. L'objecte de la participació del voluntariat en este programa experimental és avaluar l'impacte que la col·laboració i implicació del voluntariat social té en la millora del rendiment escolar de l'alumnat i en la millora de l'èxit educatiu.   
2. Així, tots aquells voluntaris que, de manera altruista, desitgen participar en este programa experimental podran sol·licitar la seua participació, i dedicar dos hores a la setmana per a acompanyar l'alumnat en l'estudi o realització de les tasques escolars fora de l'horari lectiu.   
  
3. Cada grup d'estudi que es constituïsca en el si del programa experimental Club dels Deures estarà compost per un voluntari responsable i per un nombre d'entre 5 i 15 alumnes.  
Segona. Personal voluntari  
1. Podran formar part de la borsa de Voluntariat del Club dels Deures, les persones físiques que estiguen en possessió del títol de llicenciat o de grau equivalent en qualsevol àrea, o estar en el moment de la publicació de la present convocatòria cursant estudis per a l'obtenció del títol de Mestre o títol de grau corresponent, i així ho acrediten i que, de manera altruista, gratuïta i desinteressada, vullguen participar en el programa experimental.  
2. La integració en la borsa del voluntariat no pressuposa el dret a formar part d'un grup d'estudi.   
3. El personal voluntari ajudarà l'alumnat participant en l'estudi de les àrees de matemàtiques o llengües.  
4. El personal voluntari, en formalitzar la seua sol·licitud de participació en el programa experimental, es compromet a:   
a) Guardar la confidencialitat de la informació rebuda i coneguda en desplegament de la seua activitat.   
b) A finalitzar el programa en què participa o, en cas de renúncia, a comunicar-ho amb la màxima antelació possible al voluntari coordinador del programa en el centre.  
c) Complir amb els compromisos adquirits amb l'organització, respectant els fins i la seua normativa.  
d) Respectar els drets dels beneficiaris i actuar de forma diligent i solidària.  
e) Rebutjar qualsevol contraprestació material o econòmica.  
f) Participar en les activitats formatives previstes per la Direcció General d'Ordenació, Innovació i Política Lingüística.   
5. El personal voluntari que participe en el programa experimental tindrà entre altres els següents drets:  
a) Rebre la formació, l'orientació i el suport necessaris per a l'exercici de les seues activitats.  
b) Estar assegurat per mitjà de pòlissa que cobrisca els sinistres del mateix voluntariat i els que es produïsquen a tercers, en l'exercici de les activitats encomanades.  
  
Tercera. Voluntari coordinador en el centre  
1. El coordinador general del programa designarà, amb el seu consentiment, un voluntari coordinador en cada centre educatiu.   
2. Les funcions del voluntari coordinador seran les següents:  
a) Supervisar les activitats dels voluntaris del centre del qual és coordinador.  
b) Centralitzar les incidències que succeïsquen en el centre educatiu amb relació al programa experimental.  
c) Assumir la intermediació entre els voluntaris del centre i el coordinador general del programa.  
d) Elaborar una memòria del programa experimental en el seu centre, i elevar-la al coordinador general.  
  
Quarta. Sol·licituds i termini de presentació  
1. Tota persona física que complisca els requisits establits en la base segona del present annex podrà formalitzar la seua inscripció en la borsa del voluntariat del programa experimental Club dels Deures, omplint la sol·licitud i formalitzant el seu compromís de participació, d'acord amb l'annex V.  
2. El voluntari expressarà en la seua sol·licitud el centre escolar on desitja exercir la seua acció de voluntariat, o bé el districte postal de preferència, o bé indicar que desitja exercir la seua acció de voluntariat en la ciutat de Castelló de la Plana, sense preferència de centre o districte postal.  
3. Igualment, el voluntari expressarà en la seua sol·licitud la seua preferència d'horari d'exercici de l'acció de voluntari: matí, vesprada, o indistint.   
4. La sol·licitud de participació s'omplirà preferentment utilitzant els mitjans telemàtics facilitats pels servidors d'informació de la Conselleria d'Educació, Cultura i Esport, que es facilitarà en la pàgina web .  
  
Una vegada degudament omplida la sol·licitud, hauran d'imprimir les pàgines preceptives resultants de l'ús de mitjans telemàtics i les presentaran, amb les corresponents firmes originals, bé en el registre d'entrada de l'Ajuntament de Castelló de la Plana, en la Direcció Territorial d'Educació de Castelló de la Plana o en qualsevol dels llocs assenyalats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999 (LRJPAC). Adjuntarà junt amb la sol·licitud la documentació següent:  
a) Còpia de la titulació acadèmica exigida en la convocatòria.  
b) Còpia del document nacional d'identitat o altre document oficial d'identificació personal.  
c) Si és el cas, acreditació de pertànyer a l'AMPA del centre.   
Quan es presenten en una oficina de Correus, es farà en sobre obert, perquè el funcionari puga posar en la sol·licitud la data i el corresponent segell.  
Igualment, la sol·licitud de participació es podrà formular per mitjà de l'ompliment manual del formulari de l'annex V que, una vegada firmada, s'haurà de presentar pels mitjans i amb els requisits previstos en esta base.   
5. El termini d'inscripció s'iniciarà a partir de l'endemà de la publicació en el Diari Oficial de la Comunitat Valenciana d'esta convocatòria i estarà permanentment obert, podent-se omplir la sol·licitud durant tota la vigència del programa experimental.   
  
Quinta. Comissió de Seguiment del programa experimental  
La Comissió de Seguiment esmentada en l'ordene octau de la present orde exercirà les funcions que té assignades a este efecte.   
  
Sexta. Resolució de la convocatòria  
Si es produïxen noves incorporacions o baixes del personal voluntari per estar permanentment oberta la inscripció en la borsa del voluntariat del Club dels Deures, la Comissió de Seguiment estudiarà les dites circumstàncies, a fi d'elaborar successives propostes de modificació de la resolució de la convocatòria del programa experimental. En tot cas, les noves incorporacions en la borsa del voluntariat del club dels Deures requerirà la realització de la formació prevista en la següent base.   
  
  
Sèptima. Curs de formació del voluntariat  
Tot el voluntariat inscrit en la borsa del voluntariat del Club dels Deures participarà en un curs de formació, organitzat per la Direcció General d'Innovació, Ordenació i Política Lingüística, on se l'orientarà sobre les funcions, objectius i metodologia que haurà d'aplicar amb el grup d'estudi que se li assigne.  
  
Octava. Certificat de participació  
Una vegada finalitzat el programa experimental, la consellera d'Educació, Cultura i Esport emetrà un certificat a tot el personal voluntari participant en el programa que haja exercit correctament les seues funcions.  
  
  
ANNEX III  
Bases de regulació del programa experimental Club dels Deures per a les mares, pares o tutors legals de l'alumnat  
  
Primera. Objecte de la participació de l'alumnat en el programa experimental   
1. L'objecte del programa experimental del Club dels Deures és proporcionar suport extern a l'alumnat de quart curs d'Educació Primària, principalment, de la ciutat de Castelló de la Plana, a l'hora de completar les tasques escolars i l'estudi de les àrees de matemàtiques i llengües fora d'horari lectiu.  
2. Podrà participar l'alumnat el pare, mare o tutor legal del qual haja sol·licitat/autoritzat la participació de l'alumne o alumna en el Club dels Deures, i que estiga matriculat en un dels centres autoritzats per a la implantació del programa experimental mitjançant una resolució de la Direcció General d'Innovació, Ordenació i Política Lingüística del mes de juliol.   
3. Cada grup d'estudi que es constituïsca en el si del programa experimental Club dels Deures estarà compost per un voluntari responsable i per un nombre d'entre 5 i 15 alumnes   
  
Segona. Drets i deures dels representants legals i de l'alumnat participant  
1. La mare, pare o representant legal de l'alumne o alumna que participe en el programa experimental en un grup d'estudi tindrà, entre altres, el dret que el seu fill o filla reba el reforç, l'orientació i el suport necessari, en l'estudi de les àrees descrites en la base primera del present annex, en les instal·lacions del seu centre educatiu, en l'horari i pel personal voluntari que s'establisca en la resolució d'esta convocatòria.   
  
2. La mare, pare o representant legal de l'alumne o alumna participant en el programa experimental respondrà dels següents deures respecte a la participació del seu fill en el programa:  
a) Observar les mesures de seguretat que s'adopten.  
b) Cuidar i fer bon ús del material i de les instal·lacions del centre educatiu.  
c) Finalitzar el programa en què participa o, en cas de renúncia, comunicar-ho amb la màxima antelació possible al voluntari coordinador en el centre.  
d) Firmar autorització expressa d'autorització de participació del seu fill o filla en el programa experimental, exonerant el personal voluntari de tota responsabilitat derivada d'una participació inadequada de l'alumne en el programa experimental.  
  
Tercera. Sol·licituds i termini de presentació  
1. La mare, pare o representant legal de l'alumne o alumna, que complisca els requisits establits en la base primera del present annex, podrà formalitzar la inscripció en el programa experimental Club dels Deures, omplint la sol·licitud/autorització d'acord amb l'annex VI.  
  
2. La sol·licitud de participació/autorització s'omplirà preferentment utilitzant els mitjans telemàtics facilitats pels servidors d'informació de la Conselleria d'Educació, Cultura i Esport, que es facilitaran en la pàgina web .  
  
Una vegada degudament omplida la sol·licitud, hauran d'imprimir les pàgines preceptives resultants de l'ús de mitjans telemàtics, i les presentaran amb les corresponents firmes originals, en la secretaria del centre educatiu on l'alumne o alumna estiga cursant els seus estudis.  
  
El centre educatiu facilitarà l'imprés normalitzat en paper, igualment, per al seu ompliment manual quan el pare, mares o tutor legal així ho requerisca.   
3. El termini d'inscripció s'establix de l'1 al 15 de setembre de 2013.   
No obstant això, la inscripció es mantindrà permanentment oberta durant el desenrotllament del programa experimental, amb l'objectiu que si, després de l'inici del programa, es formulen noves sol·licituds de participació de l'alumnat, la resolució de la convocatòria del programa experimental puga ser modificada ampliant o constituint nous grups d??estudi. Per a això, la Comissió de Seguiment exercirà les funcions establides en l'ordene octau d'esta orde.   
  
  
Quarta. Resolució de la convocatòria  
1. La Comissió de Seguiment emetrà un informe a l'òrgan instructor del programa experimental, on es relacionarà l'alumnat assignat a cada grup d'estudi dels centres educatius que hagen sigut autoritzats per a la implementació del programa experimental.   
2. La resolució de la convocatòria especificarà en el seu annex II el grup o grups d'estudi creats en cada centre educatiu, la qual serà notificada al director o titular de cada centre, amb els NIA de l'alumnat i la relació de voluntaris assignats a cada grup d'estudi, a fi que procedisca a la seua publicació en el tauler d'anuncis.  
El director o titular del centre educatiu serà el responsable de notificar, per qualsevol mitjà que deixe constància del seu coneixement, l'esmentada resolució a les mares, pares o tutors legals de l'alumnat beneficiari.